Papp Péter, Fordító és tolmács mesteri I. év, Debreceni Egyetem

Lehetőségünk nyílt közel két hetet eltölteni Debrecenben Erasmus+ vegyes rövid mobilitási program keretén belül a Debreceni Egyetemen. Szakmai szempontból is nagyon hasznos volt, de ugyanakkor jutott időnk a kikapcsolódásra is és a várost is fel tudtuk fedezni.
Első nap megkaptuk az órarendünket. Mivel a Sapientián már megszokott volt a tömbösített tanítás, ilyen szempontból nem okozott gondot a sok óra. Két gyakorlatiasabb óránk volt és egy elméleti. 
A ,,Bevezetés a fordítás elméletébe” tantárgyat Csatár Péter tanár úr tartotta. Ezeket az órákat nagyon szerettem. Komolyabban is elmélyülhettünk a témában. A fordítástudomány történelmi vonatkozásai mellett, ekvivalencia-elméletekről is hasznos információkkal gazdagodhattunk többek között. Ami különösen megragadott az előadásmódjában az, hogy mindig szórakoztatóan tudta előadni, mindennapi példákkal színezve az elméleti témaköröket. Emellett lenyűgözött a tárgyi tudásának is a mértéke. 
A másik két tantárgyunk inkább a gyakorlatra helyezte a hangsúlyt ezáltal a mindennapi munkánk során jobban tudjuk hasznosítani a tanultakat. 
A magyar-angol fordítástechnika órák Venkovits Balázzsal is nagyon hasznosnak bizonyultak. Megtanultuk, hogy milyen irányból közelítsünk meg egy fordítást, hol keressünk rá párhuzamos szövegekre vagy honnan érdemes a terminológiára rákeresni. Ugyanakkor azt is megtapasztalhattuk, hogyan működik egy fordítói projektmunka. Több csoportot alkotva, volt külön projektvezető, lektor, de terminológus is. 
Az angol-magyar fordítástechnika órák is érdekesek voltak, Hudácskó Brigitta tanárnővel. Volt egy külön előadás a mesterséges intelligenciáról is. Ami nála nagyon tetszett az a műfordításról tartott külön előadása volt.
Szakmai tapasztalatszerzés mellett kikapcsolódásra is jutott időnk. Egyik délután sikerült élményfürdőzésben is részt venni a debreceni Aquaticumban. Részt vettem az American Corner által szervezett beszélgetős délutánon is egyik nap. Itt lehetőségem nyílt az angolt is egy kicsit gyakorolni. National Geographic volt a témakör. Néhány sétát is tettünk a város központi részeiben.
Összeségében azt kell mondjam, hogy egy nagyon tartalmas 12 napot tölthettem el Debrecenben. Mindenkinek ajánlom, ha lehetőségi nyílik mindenképpen látogasson el a városba és ki kell használni az Erasmus+ nyújtotta lehetőségeket. Mindig rengeteg élménnyel és tudással gazdagodhatunk.


